STRACH JE DOBRÁ VEC

Možno sa vám, milí moji,

táto veta nepáči.

Kto je bojko, ten sa bojí,

nezahynie v žiadnom boji,

lebo z boja zuteká.

Smelí boli Apači.

No ja - ani zďaleka.

Predvčerom ma poslali

na preteky v behu.

Tuším dákych tisíc metrov.

Už som bol aj pripravený,

napnutý a v strehu,

keď nad hlavou zadunela

hrozitánska rana z dela.

Ach, to bolo hrôzy veľa.

Rata! Ľudia, tu sa strieľa!

Moje chabé slabé telo

najprv strachom osirelo.

A potom sa to začalo.

Srdce mi búchať prestalo,

no vzápätí sa rozbehlo

takým tempom divým,

že sa tomu ešte stále,

ešte stále divím.

Vybehol som ako strela,

ktorá z hlavne vyletela.

Strach a hrôza, plné gate.

Kašlem ja na také trate,

mne je život milý!

Na stoprvom metri

zhodil som z nôh tretry.

Bežal som len bosý

plný takej sily,

že sa všetci čudovali ,

čo fandili okolo.

Nik nevedel, kto som,

kto to vlastne trieli.

Keď ma o pár sekúnd

zastavili v cieli,

nikoho tam nebolo.

Všetkých mojich súperov

zanechal som o kolo.

Rozhodcovia oznámili,

že som sa stal víťazom.

Dali mi zlatú medailu

a potriasli ruku,

lebo som na tých pretekoch

prekonal štyri rekordy

a jednu rýchlosť zvuku.

Tak som zažil trocha slávy.

Ale nebyť strachu

ten rekord by sa neprekonal.

Strach je fakt občas dobrá vec.

predvčerom som ho prekonal.